Zebra care vineri a fost prezentată oficial ca fiind noul locatar al Grădinii Zoologice din Timișoara a murit după ce a evadat a doua oară din țarc și s-a aruncat într-un heleșteu, rănindu-l pe șeful Direcției de Mediu din Primărie, Adrian Bere, transmite corespondentul MEDIAFAX.

Zebra care vineri a fost prezentată oficial ca fiind noul locatar al Grădinii Zoologice din Timișoara a murit după ce a evadat a doua oară din țarc și s-a aruncat într-un heleșteu, rănindu-l pe șeful Direcției de Mediu din Primărie, Adrian Bere, transmite corespondentul MEDIAFAX.

Potrivit unui comunicat de presă transmis sâmbătă seară de Primăria Timișoara, șeful Direcției de Mediu, Adrian Bere, a fost rănit, vineri, încercând să salveze zebra de la Grădina Zoologică, după ce aceasta a evadat a doua oară și s-a aruncat într-un heleșteu.

„În cursul zilei de vineri, mânzul a fost prezentat jurnaliștilor, fiind eliberat din spațiul închis în care a fost adăpostit atunci când a ajuns la Timișoara. Animalul a avut un comportament agresiv pentru mai mult timp, alergând confuz în țarcul amenajat din care a reușit să se și elibereze. Angajații Grădinii Zoologice nu au reușit să îl tranchilizeze, iar după ce animalul speriat a lovit mai multe garduri de protecție, a revenit în țarc. După câteva ore, timp în care animalul a fost foarte neliniștit, a evadat din nou din habitat, sărind în heleșteu”, se arată în documentul citat.

Directorul Direcției de Mediu din Primăria Timișoara, Adrian Bere, și medicul veterinar al Grădinii Zoologice, Mihai Afrenie, au sărit în apă pentru a salva animalul, dar nu au reușit.

„În urma acestei intervenții asupra animalului violent, directorul Adrian Bere a fost rănit și transportat la spital pentru investigații. În cursul serii de vineri, a fost externat, dar este în continuare sub observație medicală. Municipalitatea este deja în legătură cu reprezentanți ai unor grădini zoologice pentru a aduce la Timișoara un alt exemplar”, mai spun reprezentanții Primăriei Timișoara.

Zebra, care avea vârsta de un an, a fost donată Grădinii Zoologice din Timișoara de către Grădina Zoologica din Liberec, Cehia.